Efter en weekend, der flere steder i landet gav mere end en normal måneds regn, er åer gået over deres bredder, mens marker står under vand. Og det usædvanligt våde vintervejr er ikke overstået endnu. Den kommende uge skal flere nedbørsområder ind over Danmark med mere regn, hvilket kan betyde, at februar er på vej til at blive den mest nedbørsrige siden 1874. Over 50 millimeter i den kommende uge Det kommende døgn kommer der byger ind over landet fra vest, der især kan give mere regn i de i forvejen hårdtprøvede områder i Jylland. Også onsdag kommer der byger, inden endnu et nedbørsområde med udbredt regn torsdag skal passere Danmark. Over weekenden ventes mere regn i store dele af landet, når et lavtryk skal passere Danmark. Ifølge prognoserne kan det give mellem 25 og 50 millimeter regn, inden weekenden er overstået. I de oversvømmelsesramte områder i Nordvestjylland og i Østjylland ventes 35 til 40 millimeter regn. Mest regn kan der falde i den sydlige halvdel af Jylland, hvor der kan forventes over 50 millimeter regn, inden ugen er omme. På vej mod våd rekord På landsplan har prognoserne i gennemsnit omkring 35 millimeter regn de kommende fem døgn. Sker det, vil februar 2020 blive den mest nedbørsrige siden målingerne begyndte i 1874. Til og med søndag er der på landsplan i denne måned faldet 74,8 millimeter regn, hvilket betyder, at februar 2020 allerede nu indtager en ottendeplads over mest nedbørsrige februar-måneder gennem tiderne. Med de yderligere 35 millimeter i løbet af denne uge kan vi nå op over 109 millimeter, og nedbørsrekorden for februar vil blive slået. Den nuværende rekord er netop 109 millimeter. Mere end en måneds nedbør i weekenden En stor del af februars nedbør faldt i weekenden, hvor der flere steder faldt mere end en måneds normal nedbør. På landsplan faldt der i weekenden 25,7 millimeter. I februar, der er årets mest nedbørsfattige måned, falder der normalt 38 millimeter. Lørdag og søndag faldt der ifølge DMI 51,6 millimeter mellem Herning og Silkeborg, mens der i Billund Lufthavn faldt 49,6 millimeter. Nedbørmængderne har dog fordelt sig meget ujævnt over landet. Flere steder har fået over 100 millimeter Absolut mest regn er der faldet i Jylland, hvor der flere steder er kommet mere end 100 millimeter. Ifølge DMI's opgørelse over nedbøren i februar for de enkelte kommuner varierer nedbørmængderne fra 29,5 millimeter på Bornholm til hele 113,5 millimeter i Billund Kommune, der er den foreløbigt mest nedbørsrige kommune i februar 2020. Nedbørsmængderne er et gennemsnit for de enkelte kommuner, og lokalt er der faldet mere. Februars mest våde sted har fået 133,6 millimeter, hvilket er målt mellem Herning og Silkeborg. Billund Lufthavn har fået 132,9 millimeter, mens der lige nord for Grindsted er faldet 128,5 millimeter i de første 16 døgn af februar.
Der er mere regn på vej til oversvømmelsesramte områder i Jylland, og vi kan være på vej mod den mest regnfulde februar siden 1874.